CELEX: 62014CN0133
Language: el
Date: 2014-03-21 00:00:00
Title: Υπόθεση C-133/14: Προσφυγή της 21ης Μαρτίου 2014 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

10.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/25
            
         Προσφυγή της 21ης Μαρτίου 2014 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-133/14)
   2014/C 175/31
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: R. Lyal, W. Mölls, D. Martin)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει την οδηγία 2013/64/ΕΕ του Συμβουλίου, της 17ης Δεκεμβρίου 2013, περί τροποποιήσεως των οδηγιών 91/271/ΕΟΚ, 1999/74/ΕΚ του Συμβουλίου και των οδηγιών 2006/7/ΕΚ, 2006/25/ΕΚ και 2011/24/ΕΕ του Ευρωπαϊκού Κοινοβουλίου και του Συμβουλίου λόγω της αλλαγής του καθεστώτος της Μαγιότ έναντι της Ευρωπαϊκής Ένωσης (1),
            
         
               —
            
            
               να διατηρήσει σε ισχύ τα αποτελέσματα της οδηγίας 2013/64/ΕΕ μέχρι τη θέση σε ισχύ νέας οδηγίας, βασιζόμενης στα κατάλληλα νομικά ερείσματα,
            
         
               —
            
            
               να καταδικάσει Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή ζητεί την ακύρωση της οδηγίας 2013/64/ΕΕ, την οποία εξέδωσε το Συμβούλιο βάσει του άρθρου 349 ΣΛΕΕ.
   Η Επιτροπή προσάπτει στο Συμβούλιο ότι κακώς εξέδωσε την ως άνω οδηγία μολονότι η ίδια είχε προτείνει να στηριχθεί η έκδοση της εν λόγω πράξεως σε τομεακές νομικές βάσεις, ήτοι τα άρθρα 43, παράγραφος 2, 114, 153, παράγραφος 2, 168 και 192, παράγραφος 1, ΣΛΕΕ.
   Η Επιτροπή εκτιμά ότι, λαμβανομένου υπόψη του επιδιωκόμενου με την προσβαλλόμενη οδηγία σκοπού, το άρθρο 349 ΣΛΕΕ δεν μπορεί να χρησιμοποιηθεί ως νομικό έρεισμα. Το άρθρο 349 ΣΛΕΕ εφαρμόζεται, κατά την Επιτροπή, μόνον όταν πρόκειται για εξαίρεση από την αρχή της εφαρμογής του πρωτογενούς δικαίου στις εξόχως απόκεντρες περιοχές, όπως αυτή κατοχυρώνεται στο άρθρο 355, παράγραφος 1, ΣΛΕΕ. Ωστόσο, η επίμαχη οδηγία, χωρίς να παρεκκλίνει από τις Συνθήκες, προσαρμόζει απλώς το παράγωγο δίκαιο λόγω της καταστάσεως που δημιουργήθηκε κατόπιν της αλλαγής του καθεστώτος της Μαγιότ. Η ερμηνεία αυτή ενισχύεται όχι μόνον από το γράμμα του άρθρου 349, αλλά επίσης από το προβλεπόμενο στις Συνθήκες σύστημα των νομικών βάσεως, καθώς και από το ιστορικό της θεσπίσεως του εν λόγω άρθρου.
   
      (1)  ΕΕ L 355, σ. 8.